‏יום שלישי-רביעי כ"א-כ"ב באלול התשע"ד
16-17 בספטמבר 2014

**שלושה סיפורים קצרים ממסכת נדרים

תלמוד בבלי, מסכת נדרים, פרק נ' (עמוד 9):**

מסכת נדרים שייכת לסדר נשים, כי בתורה דיני נדרים מוצגים במקרה שבו אישה נדרה נדר.
**סיפור ראשון-**
רב גמדא נתן ארבעה זוזים (דינרים) לספנים שהפליגו אל מעבר לים כדי שיביאו לו דבר מה. הם לא מצאו מה שהוא ביקש והביאו לו במקום זה קוף. כאשר חזרו, הקוף ניסה לברוח ונכנס לחור אחד באדמה. הספנים חפרו אחריו כדי להוציאו ומצאו שהוא רובץ על אוצר של מרגליות. הספנים הביאו לרב גמדא את הקוף והמרגליות כי אמרו הקוף שגילה את המרגליות שייך לרב גמדא ולכן גם המרגליות שייכות לו.
הדימוי של הספנים הוא במקרים רבים של גזלנים וכדומה והנה כאן נוהגים הספנים בצורה מוסרית מעבר למקובל וזה מלמד אותנו לא לשפוט אדם על פי הדימוי של מקצועו וכד' אלא על פי מעשיו ואישיותו.
**סיפור שני-**
הסיפור השני בקטע הוא סיפור על בת הקיסר ורבי יהושע בן חנניה, והוא מופיע כבר במסכת תענית (עמודים 7-8). ראה סיכום שם.
**סיפור שלישי-**
אישה אחת באה לפני האמורא רב יהודה מנהרדעא לדין תורה, והוא חייב אותה בדין. האישה כעסה על כך, ואמרה לרב יהודה הדיין: "שמואל רבך, האם כך היה דן?" (היא ערערה על דינו של רב יהודה).
רב יהודה התפלא שהיא מכירה את שמואל רבו, ושאל אותה: "האם את מכירה אותו?"
אמרה לו: "כן", והוסיפה תיאור פיזי של שמואל: "הוא גוץ, כרסו גדולה, שחור, וגדולות שיניו."
אמר לה רב יהודה: "באת לבזות את שמואל?! תהיה אישה זו בנידוי."
האישה פקעה ומתה, כלומר, ככל הנראה מרוב כעס אירע לה אירוע פיזי פתאומי וחמור שגרם למותה.
זה לא הגון לתאר את שמואל לפי מראהו החיצוני, כי שמואל זכה לשמו בזכות גדולתו בתורה, מנהיגותו, והרבצת התורה שלו (הפצת התורה בין התלמידים). אישה זו נתפסה לתיאורו החיצוני כדי להשפיל אותו.

**שאלות סיכום:**

1. מדוע הביאו הספנים לרב גמדא קוף, והרי הוא לא ביקש זאת?
2. תאר את מציאת אוצר המרגליות.
3. מה עשו הספנים באוצר (המרגליות), ומדוע?
4. כיצד מתקשר סיפור זה (הראשון) לנושא החוברת (פנימיות ומהות לעומת חיצוניות)?
5. כיצד מתקשר הסיפור השני (בת הקיסר ורבי יהושע) לנושא החוברת?
6. צטט ובאר (הסבר) כיצד השמיצה האישה בסיפור השלישי את שמואל.
7. מדוע עשתה זאת?
8. כיצד מתקשר הסיפור השלישי (האישה שהתחייבה בדין) לנושא החוברת?
9. תרגם המילים הבאות:
- יהיב
- ספונאי
- לאתויי
- מידעם
- אשכחו
- קופא
- אישתמיט
- רביע על מרגלייתא
- אייתינון ליה כולהו
- מאני דפחרא
- רמת חמרא
- סרי
- אורייתא
- שפירין וגמירין
- אי הוו סנו
- טפי
- גוצא
- רבה כריסיה
- אוכם
- רבה שיניה
- לבזוייה קאתית
- שמתא
- פקעה

**תודה למאי ורט וגל יוסף (תשע"ה)**